Vlieënier op Muldersdrift-kleinhoewe oorvalPieter Roets. Foto: Verskaf Pieter Roets (27) was glo die tweede slagoffer in Muldersdrift wat Dinsdagnag onder gewapende rowers deurgeloop het. Ernst Roets, Pieter se broer en adjunk- uitvoerende hoof van AfriForum, het aan Maroela Media gesê dat Pieter op sy sitkamerbank in sy kothuis aan die slaap was toe hy oorval is. “Hy het tussen 00:00 en 01:00 wakker geskrik en gesien hoe een van die rowers uit die kombuis gestap kom, terwyl nog twee deur die venster geklim het. Toe hy opspring, het hulle ŉ rewolwer op hom gerig,” het hy gesê. Volgens Ernst het die rowers Pieter se skoenveters uitgeryg en sy hande daarmee vasgebind. Hulle het hom op die vloer van sy slaapkamer laat lê, ŉ kombers oor hom gegooi en hom beveel om stil te bly. “Daarna het hulle sy huis leeg gedra. Sy selfoon, televisiestel, ŉ jaggeweer wat in die kluis was, enigiets wat waardevol is, het hulle gevat. Ons het uitgewerk dat hulle met omtrent R130 000 se goed weg is,” het Ernst gesê. “Teen 02:00 se kant het hulle vir hom gesê hy moet nog twee ure stil op die vloer lê voordat hy opstaan en toe het hulle gevlug. Hy het so tien minute gelê om seker te maak alles is stil en toe opgestaan. Hy het ŉ knipmes gebruik om homself los te sny voordat hy hulp ontbied het.” Ernst het gesê daar is nog ŉ huis op die kleinhoewe, maar dat die inwoners glad nie gehoor het wat by die kothuis gebeur nie. “Die polisie wat op die toneel was, het vir ons gesê hy was die tweede slagoffer in Muldersdrift daardie aand wat deur gewapende rowers vasgebind en beroof is. Sover ek weet het daar nog nie voorheen op daardie spesifieke kleinhoewe so iets gebeur nie, maar Muldersdrift is natuurlik ŉ gebied waar daar gereeld aanvalle op plase en kleinhoewes voorkom,” het Ernst gesê. Kapt. Appel Ernst, woordvoerder van die polisie, het die voorval aan Maroela Media bevestig en gesê geen verdagtes is nog in hegtenis geneem nie. Maroela Media het vroeër berig Jannie Stander (47) is in Januarie vanjaar tydens ŉ gewapende rooftog in sy huis in Muldersdrift doodgeskiet. In Januarie verlede jaar het Charles Henderson in sy huis in Muldersdrift gesterf nadat hy tydens ŉ rooftog met ŉ graaf oor die kop geslaan is.